Nhar il-Ħamis li għadda, is-Senat Brażiljan iddeċieda, b'vot ta' 55 favur u 22 kontra, li jiftaħ investigazzjonijiet formali fil-konfront tal-President Dilma Rousseff fuq l-akkuża li mmanipulat il-kontijiet pubbliċi biex taħbi d-daqs tad-defiċit ta' pajjiżha qabel l-elezzjoni tal-2014. Din is-sospensjoni hija waħda temporanja b'terminu massimu ta' sitt xhur. L-investigazzjoni senatorjali se tkun ippreseduta mill-Imħallef Prinċipali tat-Tribunal Federali Suprem Ricardo Lewandowski. Sadanittant, post Rousseff ħadu l-Viċi President Michael Temer, il-mexxej tal-Moviment Demokratiku Brażiljan, li diġà nnomina l-Kabinett il-ġdid tiegħu. Reżistenza Fl-aħħar diskors tagħha bħala president, Rousseff baqgħet tisħaq li hija mhix ħatja tal-akkużi li saru fil-konfront tagħha u ddeskriviet il-vot tas-Senat illegali. Hija sostniet ukoll li ma kinitx qiegħda tistenna li matul ħajjitha se terġa' ssib ruħha tiġġieled kontra kolp ta' stat ieħor, b'referenza għall-passat tagħha bħala militanti komunista fejn iġġieldet kontra dittatura militari li mexxiet il-pajjiż bejn l-1964 u l-1985. Minkejja r-reżistenza tagħha, il-vot qawwi kontriha fis-Senat qiegħed jindika li s-sospensjoni tal-presidenza ta' Rousseff mhux se ddum wisq biex issir permanenti. Dan għax hemm bżonn l-appoġġ ta' żewġ terzi tas-senaturi fi tmiem l-investigazzjoni li nfetħet il-Ħamis li għadda biex tittieħed din id-deċiżjoni; eventwalità li tidher possibbli ħafna fil-klima politika attwali. Sitwazzjoni prekarja Bosta osservaturi politiċi qegħdin jistennew kuntrast sostanzjali bejn it-tmexxija ta' Rousseff u dik ta' Temer. Dan tal-aħħar għandu politika b'valuri leminin, b'interess partikolari fit-tneħħija tal-bosta barrieri burokratiċi li qegħdin iżommu l-investiment privat 'il bogħod mill-Brażil. Mil-lat soċjali, Temer s'issa qiegħed isostni li se jippriserva l-programmi ta' assistenza pubblika għal min hu fil-bżonn. Madankollu, huwa ta x'jifhem li se jimponi politika ta' awsterità f'setturi oħra biex jikkontrolla d-dejn nazzjonali li tela' minn 57.2% għal 66.2% mill-2014 għall-2015. Skont analiżi li saret mill-Istitut Brażiljan għall-Ekonomija, think tank rispettat ta' dan il-pajjiż, taħt Rousseff is-sitwazzjoni ekonomika tal-Brażil kienet mistennija tiggrava u mhux titjieb fl-2016 hekk kif kien stmat li d-dejn nazzjonali se jlaħħaq it-82.7% sa Diċembru. Sfida kbira Il-missjoni biex titranġa din is-sitwazzjoni ngħatat lill-Ministru għall-Finanzi l-ġdid Henrique Meirelles; figura rispettata f'pajjiżu hekk kif mexxa l-Bank Ċentrali tal-Brażil tul is-snin tal-boom ekonomiku bejn l-2003 u l-2011. Waħda mill-akbar sfidi li se jkollu quddiemu Meirelles hija r-riforma tas-sistema tal-pensjonijiet. Din is-sistema hija meqjusa bħala waħda ineffiċjenti u ġeneruża żżejjed għal diversi raġunijiet. Attwalment, bħala medja, il-Brażiljani jirtiraw fl-età ta' 54 sena. Numru konsiderevoli minnhom jirnexxilhom jieħdu pensjoni li hija bosta drabi akbar mill-paga minima nazzjonali. Jekk dan ma kienx biżżejjed, f'xi każijiet is-sistema pensjonistika tippermetti wkoll lill-eredi li jirċievu l-pensjoni tas-sieħeb jew ġenitur tagħhom għal snin twal. Fis-snin li għaddew, din is-sistema kienet sostenibbli grazzi għad-dħul kbir li l-pajjiż kien jagħmel mill-esportazzjoni ta' riżorsi naturali. Madankollu, il-kollass fil-prezz ta' riżorsi bħaż-żejt kellhom effett negattiv ħafna fuq l-ekonomija Brażiljana, fatt li għamel is-sistema ta' benefiċċji attwali insostenibbli. Għaldaqstant, Meirelles huwa mistenni li jressaq diversi proposti biex din is-sitwazzjoni tkun korretta, fost dawn hemm l-introduzzjoni ta' età minima għall-eliġibbiltà għall-pensjoni, kif ukoll it-trażżin tal-prassi ta' pensjonijiet li xi jintirtu. Bidu ħażin? Sfida aktar fl-immedjat għall-Gvern ta' Temer hija dik li jgħaqqad il-pajjiż wara xhur ta' inċertezza politika u tensjonijiet soċjali. Madankollu, diġà hemm min qiegħed isostni li Temer beda fuq nota ħażin jekk verament irid jilħaq dan l-għan. Dan għax, l-għażla tal-Kabinett il-ġdid tiegħu eskludiet diversi faxex prominenti fis-soċjetà Brażiljana. Fil-fatt, mit-23 ministru li nnomina, m'hemmx mara waħda, b'kuntrast mas-7 li kienu jagħmlu parti mill-Kabinett ta' Rousseff. Barra minn hekk, kien innutat ukoll in-nuqqas ta' persuni Afro-Brażiljani, fatt li huwa sorprendenti meta wieħed jikkunsidra li madwar 51% tal-popolazzjoni jidentifikaw ruħhom ma' din l-etniċità. Kif semmejna aktar 'il fuq, għalissa l-presidenza ta' Temer hija biss waħda temporanja sa massimu ta' sitt xhur f'liema żmien trid tkun konkluża l-investigazzjoni senatorjali. Jekk il-każ, kif inhu mistenni, jinqata' kontra Rousseff, Temer jingħata l-opportunità li jkompli jmexxi l-pajjiż sal-aħħar tal-leġiżlatura attwali li se tintemm fl-2018.